Author: Windows User
Company: MZV SR

Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo zahraničných vecí Slovenskej republiky 

2.	Názov zmluvy: Dohoda, ktorou sa po druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 a po prvýkrát zmenená a doplnená v Luxemburgu 25. júna 2005  

3.	Účel a predmet zmluvy a jeho úprava v právnom poriadku Slovenskej republiky:
Účelom zmluvy je zmena a doplnenie pôvodnej Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom     a jeho členskými štátmi na strane druhej, ktorá bola podpísaná v Cotonou 23. júna 2000 a po prvýkrát zmenená a doplnená v Luxemburgu 25. júna 2005. Zmluva prináša zmeny                 a doplnenia týkajúce sa ustanovení v oblasti životného prostredia a prírodných zdrojov, zmeny klímy, miléniových rozvojových cieľov a humanitárnej pomoci. Rovnako sa dotýka úpravy predchádzania organizovanému zločinu, detskej práci, násiliu voči ženám a deťom, diskriminácii na základe rasy, farby pleti, pohlavia, jazyka, vierovyznania, sociálneho pôvodu, politického alebo iného názoru. Zmeny sa dotýkajú aj ustanovení o bezpečnosti            a bezpečnostných hrozbách, akými je šírenie zbraní, drogy, pranie špinavých peňazí, korupcia, pirátstvo a nelegálne obchodovanie s ľuďmi. Pôvodná dohoda je dopĺňaná aj            v oblasti krízového manažmentu, prevencie konfliktov, podpory presadzovania práva, spolupráce v oblasti hraničných kontrol, zlepšovania vzdušnej, námornej a cestnej bezpečnosti. K ďalším meneným a dopĺňaným ustanoveniam patrí spolupráca v oblasti investícií, podpory finančných mechanizmov, rozvojového financovania, podpory vzdelávania, podnikania, zamestnanosti, ekonomického rastu, boja proti chudobe, rozvoja poľnohospodárstva a rybolovu. Taktiež sa menia ustanovenia o vzájomnej spolupráci              v regionálnych programoch a projektoch. 

V právnom poriadku Slovenskej republiky je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone                       č. 199/2004 Z. z. Colný zákon a o zmene a doplnení niektorých zákonov v znení neskorších predpisov, zákone č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, zákone                č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, zákone č. 428/2002 Z. z.    o ochrane osobných údajov v znení neskorších predpisov, zákone č. 483/2001 Z. z. o bankách a o zmene a doplnení niektorých zákonov v znení neskorších predpisov,                          zákone č. 17/1992 Zb. o životnom prostredí v znení neskorších predpisov a podobne. 

4.	Priama úprava práv alebo povinností fyzických osôb alebo právnických osôb:
	Čl. 4 dohody
Čl. 20 a 22 Prílohy IV k dohode
 
5.	Úprava predmetu medzinárodnej zmluvy v práve EÚ:
Predmet medzinárodnej zmluvy je upravený celým radom právne záväzných aktov EÚ.          V primárnom práve EÚ je upravený najmä v čl. 211 Zmluvy o fungovaní Európskej únie        a v Hlave V - „Medzinárodné dohody“ Zmluvy o fungovaní Európskej únie. 

Súlad medzinárodnej zmluvy s právom EÚ: úplná zhoda.  

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Z kategórií vymedzených čl. 7 ods. 4 Ústavy Slovenskej republiky ide o medzinárodnú politickú zmluvu a o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Z kategórií vymedzených čl. 7 ods. 5 Ústavy Slovenskej republiky ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb a zároveň o medzinárodnú zmluvu, na ktorej vykonanie nie je potrebný zákon.  

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis.